SYNEX วิ่ง 5% โบรกฯชี้กำไรปีนี้แตะ 762 ลบ. หลังรายได้-ดีมานด์ไอทีเพิ่ม
SYNEX พุ่ง 5% โบรกฯแนะ “ซื้อ” ราคาเป้าหมาย 36 บ. มองกำไรปกติปีนี้ แตะ 762 ลบ. จากรายได้ที่ขยายตัวตามความต้องการสินค้า IT ที่สูง รวมทั้งการเพิ่มสินค้า และProduct line อย่างต่อเนื่อง
21 ธ.ค. 2564

ผู้สื่อข่าวรายงานว่าวันนี้ (21 ธ.ค. 2564) ราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 15:40 น. อยู่ที่ระดับ 33.50 บาท เพิ่มขึ้น 1.50 บาท หรือ 4.69% โดยทำจุดสูงสุดที่ 34.50 บาท และทำจุดต่ำสุดที่ 32.00บาท ด้วยมูลค่าการซื้อขาย 125.41 ล้านบาท

บล.เคทีบีเอสที ระบุว่า จากผลการดำเนินงานไตรมาส 4/2564 ที่จะขยายตัวสูงจากสินค้า Apple, ราคาขายเฉลี่ยปรับตัวขึ้น ตามสัดส่วนยอดขายสินค้า Gaming ที่เพิ่มขึ้น, GPM ที่สูงขึ้น และการเริ่มธุรกิจ marketplace สินค้า IT มือสอง (SWOPMART) ที่จะช่วยหนุน และเพิ่มโอกาสในการขยายธุรกิจอื่นในระยะยาว
ทั้งนี้ทางฝ่ายวิจัยพร้อมคงประมาณการกำไรปกติปี 2564 ที่ 762 ล้านบาท เพิ่มขึ้น 37% จากงวดเดียวกันของปีก่อน และปี 2565 ที่ 952 ล้านบาท เพิ่มขึ้น 25% จากงวดเดียวกันของปีก่อน จากรายได้ที่ขยายตัวปีละ 16-19% จากงวดเดียวกันของปีก่อน ตามความต้องการสินค้า IT ที่สูง, การเพิ่มสินค้า และ Product line อย่างต่อเนื่อง ส่งผลให้บริษัทฯ ไม่ได้รับผลกระทบอย่างมีนัยจากปัญหาสินค้าที่ขาดแคลน และประเมินผลการดำเนินงานไตรมาส 4/2564 จะขยายตัวจากงวดเดียวกันของปีก่อน และจากไตรมาสก่อน จากยอดขาย iPhone และ iPad ที่เพิ่มขึ้น แนะนำ “ซื้อ” ราคาเป้าหมาย 36.00 บาท